Na podlagi tretjega odstavka 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US, 3/22 – ZDeb in 32/25 – ZJU-1) in prvega odstavka 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22-ZUPŠ-1 in 114/23)

**URAD VLADE REPUBLIKE SLOVENIJE ZA INFROMACIJSKO VARNOST, Ulica gledališča BTC 2, 1000 Ljubljana objavlja**

**prosto uradniško delovno mesto pod šifro 10010 - sekretar (m/ž) v Sektorju za dvig odpornosti, v Uradu Vlade Republike Slovenije za informacijsko varnost. Delovno razmerje bo sklenjeno za določen čas do 31. 8. 2029 oziroma do konca trajanja projekta** **»****Krepitev ekosistema kibernetske varnosti v Sloveniji (SECIS)«,** s polnim delovnim časom.

Izhodiščni plačni razred delovnega mesta je 32. plačni razred, to je 3.134,85 EUR bruto, pri čemer pridobi pravico do izplačila osnovne plače postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Ur. list RS, št. 95/24).

Pravice in dolžnosti javnega uslužbenca bodo določene glede na uradniški naziv sekretar.

Kandidati, ki se bodo prijavili na prosta delovna mesta, morajo izpolnjevati naslednje pogoje:

* končano visokošolsko univerzitetno izobraževanje(prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba(druga bolonjska stopnja) ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi(prejšnja);
* sedem (7) let delovnih izkušenj;
* dovoljenje za dostop do tajnih podatkov stopnje »TAJNO«;
* znanje uradnega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot 6 mesecev;
* zoper njih ne sme biti, ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno, oziroma pripravništvo, opravljeno pri istem ali pri drugem delodajalcu. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih so razvidni čas opravljanja dela in stopnje izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo (prejšnjo) z magisterijem znanosti, doktoratom oziroma zaključenim specialističnim študijem oz. drugo bolonjsko stopnjo z doktoratom. Zahtevane delovne izkušnje se skrajšajo za eno leto, če ima kandidat opravljen pravniški državni izpit oziroma pravosodni izpit.

Kandidat mora imeti dovoljenje za dostop do tajnih podatkov stopnje tajnosti »TAJNO« v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O), oziroma mora ob prijavi na prosto delovno mesto podati soglasje k varnostnemu preverjanju za izdajo dovoljenja za dostop do tajnih podatkov stopnje tajnosti »TAJNO«.

Izbrani kandidat bo moral pred sklenitvijo pogodbe o zaposlitvi opraviti osnovno usposabljanje s področja varovanja tajnih podatkov.

Pri izbranem kandidatu se bo preverjalo ali ima opravljeno obvezno usposabljanje za imenovanje v naziv. Kandidati, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU. V nasprotnem primeru bo moral izbrani kandidat najkasneje v enem letu od sklenitve pogodbe o zaposlitvi opraviti usposabljanje za imenovanje v naziv, predpisano v skladu z 89. členom ZJU.

Okvirna vsebina dela:

* neposredna pomoč pri vodenju strokovnih nalog na delu delovnega področja Sektorja za dvig odpornosti (vezano na projekt SECIS);
* vodenje projektnih skupin za najzahtevnejše in ključne projekte;
* samostojno oblikovanje ključnih sistemskih rešitev in drugih najzahtevnejših gradiv;
* opravljanje drugih najzahtevnejših nalog;
* vodenje in odločanje v najzahtevnejših upravnih postopkih na drugi stopnji;
* zagotavljanje oziroma neposredna pomoč pri zagotavljanju razvoja organizacij;
* opravljanje najzahtevnejših nalog in drugih nalog po navodilu vodje.

Prednost pri izbiri bodo imeli kandidati:

* z zaključeno izobrazbo pravne smeri;
* z znanjem in izkušnjami s pravnega področja (delovno pravo, priprava notranjih aktov, priprava splošnih predpisov);
* z znanjem angleškega jezika;
* z znanjem s področja finančnega poslovanja državnih organov, priprave proračuna RS, izvrševanja proračuna RS v programu MF-ERAC (DPS) in zaključnega računa (SAPPrA);
* z znanjem in izkušnjami s področja javnega naročanja;
* s poznavanjem predpisov, ki urejajo področje informacijske varnosti in kibernetske varnosti v Republiki Sloveniji in v Evropski uniji ter
* s poznavanjem notranje presoje sistema vodenja kakovosti ISO 9001: 2015.

**Prijava na prosto delovno mesto mora biti obvezno pripravljena na Obrazcu za prijavo**, **ki je priloga te javne objave za prosto delovno mesto, z natančno izpolnjenimi vsemi rubrikami in izjavami.**

Z izbranim kandidatom bo sklenjeno delovno razmerje za določen čas do 31. 8. 2029 oziroma do konca trajanja projekta »Krepitev ekosistema kibernetske varnosti v Sloveniji (SECIS)«, s polnim delovnim časom.

Sredstva za projekt so zagotovljena v okviru uvrstitve projekta št. 1544-25-0006 v Načrta razvojnih programov za leto 2025 – 2028 s sklepom Vlade Republike Slovenije številka 41013-135/2025/4 z dne 18. 9. 2025.

Zaposlitev sofinancira Evropska unija – v okviru DIGITAL-ECCC-2024-DEPLOY-NCC-06, tema DIGITAL-ECCC-2024-DEPLOY-NCC-06-MS-COORDINATION.

Izbrani kandidat ne bo imenovan v uradniški naziv, pravice in obveznosti iz delovnega razmerja jim bodo določene glede na uradniški naziv sekretar.

Izbrani kandidat bo opravljal delo v poslovnih prostorih Urada Vlade Republike Slovenije za informacijsko varnost, Ulica gledališča BTC 2, Ljubljana oz. v drugih uradnih prostorih, kjer organ opravlja svoje naloge.

Kandidat vloži prijavo v pisni obliki na priloženem obrazcu Obrazcu za prijavo, ki ga pošlje v zaprti ovojnici z označbo: "**za javno objavo za delovno mesto sekretar (m/ž) za delo na projektu »SECIS«, št. 110-80/2025-1544**", na naslov: Urad Vlade Republike Slovenije za informacijsko varnost, Ulica gledališča BTC 2, 1000 Ljubljana. Rok za vlaganje prijav je 10. 10. 2025 , do 23:59. Za pisno obliko prijave se šteje tudi elektronska oblika, poslana na elektronski naslov: gp.uiv@gov.si, pri čemer veljavnost prijave ni pogojena z elektronskim podpisom.

Informacije o izvedbi postopka dobite vsak delovni dan od 10. do 11. ure, na telefonski številki 041 859 131 (gospa Katarina Janjič).

Kandidati bodo o izbiri pisno obveščeni. Obvestilo o končanem postopku bo objavljeno na osrednjem spletnem mestu državne uprave (<http://www.gov.si>).

V besedilu javne objave uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.